**Cody samler roser ind før VEGA-koncert**

I morgen starter folkpop-bandet CODY deres september-turné, og det med rigtig mange rosende ord i instrumentrygsækkene. Gruppens senest album-udspil, *Fractures*, har fået flotte stjerner fra anmelderne. Og med en ny musikvideo ude, er CODY klar til Lille VEGA den 29. september.

**Solid opbakning til musikken**

*”Det bliver simpelthen ikke bedre”,* skrev Stiften.dk’s anmelder og gav CODYs andet fuldlænge-album, *Fractures,* [6 ud af 6 stjerner](http://stiften.dk/cd-anmeldelser/cody-fractures). Og budskabet stod ikke alene – Gaffa uddelte allerede før albummet udkom den 27. august [5 ud af 6 stjerner](http://gaffa.dk/anmeldelse/63747), og det samme gjorde musiksitet [Undertoner.dk](http://www.undertoner.dk/2012/08/cody-fractures/).

Der var også masser af flotte skulderklap fra [Politikens 4-hjertede](http://gaffa.dk/anmeldelse/63747) og Berlingskes [4-stjernede anmeldelse](http://www.b.dk/musik/skoenhed-og-fraktur), hvor anmelderen blandt andet skrev:  “…*minder lytteren om, hvor uhyre velspillende et orkester CODY er, og hvor brillant en sangskriver Kaspar Kaae er. En sand stjerne. I min bog.*“

I sidste uge poppede *Fractures* op på albumhitlistens 20. plads, og samtidig er CODY nu det 12. mest streamede danske band. Det er altså både lyttere og fans såvel som anmeldere, der synes om bandets fornyede lyd og leg med genrene, der har flyttet dem en anelse væk fra country-stilen, som var mere udpræget på gruppens første udgivelser.

**Ny video og solo-job**

CODY varmer allerede nu op til efterårets koncerter og har netop udgivet en rigtig fin [musikvideo](http://www.youtube.com/watch?feature=player_embedded&v=onXzdVloqoo) til singlen ”Mirrors”, der tager os gennem et København i slowmotion. Desuden kan man inden CODYs VEGA-koncert opleve sangskriver og frontmand Kasper Kaae solo, når han varmer op for Mick Harvey i Lille VEGA den 21. september.

**CODY / 29. september i Lille VEGA –** [Læs mere og køb billet](http://vega.dk/arrangementer/cody-7640.html)

**Fakta om koncerten:**  
CODY (DK)  
Lørdag den 29. september kl. 21.00

Lille VEGA, Enghavevej 40, 1674 Kbh V

Pris: 140 kr. + gebyr  
Forsalg via VEGAs hjemmeside, Billetlugen og i FONA-butikker  
Læs mere på <http://vega.dk/arrangementer/cody-7640.html>

*For yderligere oplysninger kontakt venligst*Lærke Palm  
Kommunikationsmedarbejder, VEGA

[lp@vega.dk](mailto:lp@vega.dk) - 3326 0958